钦定古今图书集成/理学汇编/字学典/第096卷 > 锺繇
## 钦定古今图书集成/理学汇编/字学典/第096卷 > 锺繇

按《魏志》本传：“锺繇，字元常，颍川长社人也。封定陵侯，
迁太傅，谥成侯。”

按《能书录》：“颍川锺繇，魏太尉；同郡胡昭，公车征，二子
俱学于德昇，而胡书肥，锺书瘦。”锺书有三体：一曰铭
石之书，最妙者也；二曰章程书，传秘书教小学者也；
三曰行押书，相闻者也。

按《袁昂书评》“锺司徒书字十二种意，意外殊妙，实亦
多奇。”

按《书断》：“锺繇善书，师曹喜、蔡邕、刘德昇。真书绝世，刚
柔备焉。点画之闲，多有异趣，可谓幽深无际，古雅有
馀。秦汉以来，一人而已。其行书则羲之、献之之亚，草
书则卫索之下，八分则有《魏受禅碑》，称此为最。太和
四年薨，八十矣。元常隶、行入神，八分入妙。”　又引羊
欣《笔阵图》云：“繇少从刘胜入抱犊山，学书三年，遂与
魏”太祖、邯郸淳、韦诞等议用笔。繇乃问蔡伯喈笔法
于韦诞，诞惜不与，乃自捶胸呕血，太祖以五灵丹救
之得活。及诞死，繇令人盗掘其墓，遂得，由是繇笔更
妙。繇精思学书，卧画被穿过表如厕，终日忘归，每见
万类，皆书象之。繇善三色书，最妙者八分。

按《宣和书谱》：繇工正隶、行、草八分，尤长于正隶，其书
与羲、献索卫相后先。若魏《受禅碑》，刘禹锡言“王明为
文，梁鹄作字，锺繇刻石，世为三绝。”则繇潜心字画可
知矣。晚病膝，每许以乘车趣朝，后三公有疾，遂以为
故事，当时为之荣。今御府所藏正书一：《贺克捷表》